Valmieras Kultūras centrs

Lieldienu pastaiga ģimenēm "Zaķim pa pēdām"
2022-04-18 12:00 - 16:00 (Europe/Helsinki) | Laukums pie Valmieras Kultūras centra, Rīgas iela 10, Valmiera, Latvija
Lieldienas tuvojas! Svētkos aicinām gan kārtīgi izšūpoties, gan piedalīties olu kaujās un ripināšanā, gan arī labi izkustēties, tādēļ ģimenes ar bērniem Otrajās Lieldienās, 18. aprīlī, no plkst. 12.00 līdz plkst. 16.00 ar prieku gaidīsim tematiskā pastaigā “Zaķim pa pēdām”. Pastaigas sākums – laukumā pie Valmieras Kultūras centra.
Pastaigas laikā dažādos aizraujošos uzdevumos mazi un lieli varēs pārbaudīt savu veiklību, atjautību, ritma izjūtu. Mazos pastaigas dalībniekus priecēs iemīļoti tēli no radošās apvienības “Pasaku nams”, savukārt muzikālus sveicienus klātesošajiem būs sagatavojusi vokālā studija “Notiņas” un vokālā studija “Smaidiņi”. Hanzas laukumā ieradīsies četrkājaini svētku viesi – truši no mini zoo “Mežiņi” un poniji no “Valmiermuižas staļļa”. Par atsevišķu samaksu bērni varēs doties izjādē ponija mugurā. Pačukstēsim – uzlādē savu telefonu, lai vari ar to iemūžināt kādu košu fotomirkli! Kādi vēl pārsteigumi gaidāmi? Aicinām to noskaidrot, dodoties pastaigā “Zaķim pa pēdām”!
Uz tikšanos jau pavisam drīz!

Lieldienu radošās darbnīcas Valmieras pagastā
2022-04-17 11:00 - 13:00 | Valmieras pagasta kultūras nams
17. aprīlī no plkst. 11.00 Valmieras pagasta kultūras namā norisināsies Lieldienu radošās darbnīcas. Lieldienās kopā ar Zaķi mazi un lieli varēs krāsot olas sīpolu mizās, kā arī no dažādiem materiāliem veidot Lieldienu ligzdas un no koka izveidot zaķus. Klātesošie varēs piedalīties gan olu kaujās, gan olu ripināšanā, noskaidrojot, kura ola ir stiprākā un veiklākā. Lai varētu iesaistīties visās radošajās aktivitātēs, pasākuma organizatori aicina paņemt līdzi nekrāsotu olu.
Pasākumā ar muzikāliem sveicieniem piedalīsies senioru ansambļi “Mežābele” un “Dziesmotā senatne”.
Ieeja bez maksas.

Tirdziņš un Lieldienu aktivitātes "Kocēnu pavasaris"
2022-04-17 10:00 - 15:00
Pirmajās Lieldienās, 17. aprīlī, Kocēnos, pie Kokmuižas pils norisināsies tradīcijām bagātais pasākums “Kocēnu pavasaris 2022” ar svētku tirdziņu un daudzveidīgu aktivitāšu programmu maziem un lieliem apmeklētājiem.
No plkst. 10.00 līdz plkst. 15.00 darbosies Latvijas mājražotāju un amatnieku tirdziņš, kurā piedalīsies vairāk nekā 70 tirgotāji. Tirdziņā katram būs iespēja atrast sev ko tīkamu – gan gardumus svētku galdam – žāvējumus, konditorejas izstrādājumus, mājās ceptu maizi, garšvielas, sukādes, sīrupus, tējas un vīnus, gan arī skaistus darinājumus – rotas un trikotāžas izstrādājumus, dabīgo kosmētiku, aksesuārus savam mājdzīvniekam, rotaļlietas bērniem un daudz ko citu. Pavasarī tirdziņos neatņemama sastāvdaļa ir dažādi stādi – Kocēnos būs iespēja iegādāties dāliju, gladiolu un citu puķu stādus savam košumdārzam, kā arī dārza darbiem noderīgus Latvijā izgatavotus darbarīkus.
Bērnu priekam ciemos būs ieradušies mini ZOO “Mežiņi” ar lielu un mazu trusīšu saimi.
No plkst. 11.00 uz lielās skatuves notiks svētku koncerts kopā ar Lieldienu Zaķi Žani. Koncertā uzstāsies Dikļu pūtēju orķestris, Kocēnu kultūras nama vidējās paaudzes deju kolektīvs (VPDK) “Savieši”, Kocēnu pamatskolas tautas deju kolektīvs “Saulītes”, Valmieras Kultūras centra mūsdienu deju grupa “Baltā”, TDA “Gauja”, TDA “Gauja” studija, VPDK “Gauja”, “Gauja FIX”, Rūjienas Kultūras nama VPDK “Luste” , Kauguru Kultūras nama VPDK “Mūri”, Brenguļu Kultūras nama VPDK “Dzieti”. Ar lustīgām dziesmām klātesošos priecēs grupa “Rahu The Fool”.
“Kocēnu pavasaris” laikā norisināsies radošā darbnīca “Lieldienotava” – ikvienam būs iespēja krāsot olas un izrotāt tās ar dabas veltēm, kā arī kārtīgi izšūpoties šūpolēs, piedalīties olu kaujās un ripināšanā. Aicinām līdzi uz pasākumu paņemt viskaistāko olu, kas piedalīsies izstādē! Jāpiebilst, ka izstādē varēs piedalīties arī ar pasākuma laikā krāsotu olu.
Sudrabkalnu Viesistabas saimnieki Bukšu ģimene aicinās iezīmēt kokā savu pavasara rakstu. Radošajā darbnīcā katrs varēs izgatavot un pēc tam iededzināt savu īpašo rakstu sveču paliktnī vai kūku dēlī.
Ar aktīvām nodarbēm pasākuma dalībniekus sagaidīs Kocēnu skautu 38.vienība.
Pasākuma noslēgumā notiks tradicionālā “Kocēnu pavasara” loterija ar bagātīgu balvu fondu – mājražotāju un amatnieku sarūpētiem labumiem.

LIEPĀJAS LEĻĻU TEĀTRA IZRĀDE "LOTE UN LIELDIENAS"
2022-04-14 18:00 - 20:00 | Valmieras Kultūras centrs, Rīgas iela 10, Valmiera, Latvija
Izrāde “Lote un Lieldienas”
Krāsu detektīvs
Idejas autore un režisore Lelde Kaupuža
Suņu meitene Lote un viņas draudzene Marta uzzina satraucošu vēsti. Lieldienu priekšvakarā zaķim ir pazudušas krāsas. Kas gan tās par Lieldienām bez olu krāsošanas? Kur atrast krāsas? Kurš tās paņēmis? To spēj noskaidrot tikai īsti detektīvi.
Vecums | 2-10
Izrādes ilgums | 40 min
Režisore | LELDE KAUPUŽA
Lomās | VIJA MEŽALE, DENISA BRAŠA, SIGNE APSE, MADARA ENKUZENA UN INGARS GUDERMANIS
Māksliniece | KRISTĪNE DEKOVICE
Tērpu māksliniece | DANITA ŠĶILA
Vokālā konsultante | ILZE BALODE
Gaismu mākslinieks | JĀNIS BRAŠS
Skaņu mākslinieks | KRISTAPS ŽILINSKIS

PAVASARA BALLE AR GRUPU "APVEDCEĻŠ"
2022-04-09 20:00 | Valmieras pagasta kultūras nams, Vanagu iela 4, Vanagi, Valmieras pagasts
9. aprīlī no plkst. 20.00 Valmieras pagasta kultūras namā notiks Pavasara balle. Par lustīgu noskaņojumu ballē rūpēsies grupa „Apvedceļš”.
Grupas sastāvā ir Jānis Krūmiņš (vokāls), Armands Leimanis (bass), Edžus Podnieks (solo ģitāra), Salvis Skopāns (bungas), Raimonds Baltiņš (taustiņi). Grupa „Apvedceļš” dibināta 2000. gadā Smiltenē. Sākotnējais grupas sastāvs tika sapulcināts kopā, lai ierakstītu dažas Jāņa Krūmiņa dziesmas. Lielākajai daļa grupas skaņdarbu viņš aizvien ir tekstu un mūzikas autors.Viens no lielākajiem grupas hitiem ir dziesma „Zemenes”. Grupas jaunākais albums „Dzīvotprieks” izdots 2016. gadā. „Apvedceļš” regulāri spēlē ballēs un citos sarīkojumos dažādās Latvijas vietās, kā arī ārzemju latviešiem Lielbritānijā un Īrijā.
Ieejas biļete uz balli: EUR 7. Aicinām līdzi ņemt groziņu! Vietu rezervācija un biļešu iepriekšpārdošana “Biļešu Paradīze” kasēs un www.bilesuparadize.lv.
Pasākuma dienā biļetes cena būs 10 EUR. Pirms pasākuma biļetes varēs iegādāties arī norises vietā. Tālrunis: 64207207.

ROKOPERA "KAUPĒN, MANS MĪĻAIS"
2022-04-09 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Ir pagājuši vairāk nekā 20 gadi kopš leģendārās rokoperas “Kaupēn, mans mīļais” iestudējuma Liepājas teātrī, taču vēsturiskais stāsts par sabiedrības apjūsmoto laupītāju un slepkavu savu aktualitāti nav zaudējis arī šodien. Kas ir mūsu varoņi? Vai ar mediju palīdzību par tādu sabiedrības acīs var kļūt ikviens, neatkarīgi no viņa nodomiem un rīcības?
Pirmspandēmijas laikā spoži tika aizvadītas pirmās koncertizrādes atjaunotajam Jāņa Lūsēna un Māras Zālītes kopdarbam – rokoperai „KAUPĒN, MANS MĪĻAIS”. Skatītāju atsaucība pārspēja cerēto, pierādot šī darba nezūdošo aktualitāti. Tādēļ pēc divu gadu pauzes „KAUPĒN, MANS MĪĻAIS” atkal rosinās saklausīt Māras Zālītes dzejā un Jāņa Lūsēna mūzikā iekodētos vēstījumus, palūkoties uz tiem šodienas acīm un mēģināt rast atbildi – ko neticamais leģendārākā latviešu noziedznieka stāsts mums vēsta par cilvēku un viņa izdarītajām izvēlēm cauri laikiem?
Kā saka dzejniece Māra Zālīte, “mani vēl aizvien interesē tas fenomens, ka tauta glorificē šo slepkavnieku, laupītāju – nu, kā tas var būt, ka ažiotāža atgādina tiesas procesus no mūsdienām! Kur ir tas noslēpums, nobīde no elementārām morālām vērtībām? Kur paliek ticība un godaprāts? Tāpēc man bija vajadzīgs varonis, kurā iekodēju savu vērtību sistēmu – Dzejnieks – tautas sirdsapziņa, kurš sevī glabā tautas gara spēku un sāpi par zudušajām garīgajām un ētiskajām vērtībām”.
Jauniestudējumā Dzejnieka lomā atkal redzēsim Zigfrīdu Muktupāvelu, Kaupēns ir jaunais un talantīgais Latvijas Nacionālā teātra aktieris Raimonds Celms, bet Kaupēna mīļoto meiteni Valliju atveido Madara Gaile. Koncertuzvedumā piedalās arī Anmary, Zigurds Neimanis, Mārtiņš Kagainis, Annija Putniņa, Inese Pabērza, Elizabete Zagorska, Edvards Grieze, Toms Kalderauskis, savukārt lielu pienesumu dod Rīgas Doma kora skolas Mūziklu nodaļas audzēkņu un absolventu iesaiste. Viņu dziedātās kora un vokālās partijas, kā arī horeogrāfiskais izpildījums rada īpaši dinamisku, jaunības piesātinātu enerģētiku. Izrādē piedalās arī paplašināts instrumentālistu sastāvs Jāņa Lūsēna vadībā.
Kā uzsver jaunā iestudējuma režisore Paula Pļavniece, „necentāmies atjaunot to, kas jau bijis, bet gan dodam iespēju novērtēt aizgājušo un salīdzinājumam paraudzīties uz esošo, lai rastu atbildes uz pārlaicīgiem jautājumiem”. Koncertuzveduma scenogrāfs Uģis Bērziņš, kostīmu māksliniece Elīna Milta Niedrāja, horeogrāfe Egija Abaroviča, gaismu mākslinieks Jānis Sniķers, vokālā pedagoģe Annija Putniņa. Koncertuzvedumu veidojusi Producentu grupa 7.
„KAUPĒN, MANS MĪĻAIS” atjaunotais koncertuzvedums Vamieras Kultūras centrā notiks 9.aprīlī plkst.19.00. Biļetes nopērkamas “Biļešu Paradīze” kasēs un internetā.

"Satiec savu meistaru" Valmierā
2022-04-09 10:00 - 15:00 | Rūpniecības iela 25C
9. aprīlī no plkst. 10.00 līdz plkst. 15.00 Tautas Lietišķās mākslas studijas “Valmiera” telpās Rūpniecības ielā 25C, Valmierā, tradicionālā pasākuma “Satiec savu meistaru” ietvaros ikviens aicināts apgūt pirmās aušanas prasmes un iemaņas.
Studijas “Valmiera” vadītāja Baiba Mince pastāstīja, ka praktisku nodarbību laikā ikviens varēs gan vērot, gan apgūt šķērošanu ar lāpstiņu, bizes ievilkšanu stellēs, steļļu iekārtošanu un aušanas procesu. Interesentiem bez priekšzināšanām būs iespēja uzaust sev auduma paraudziņu. “Ļoti iespējams, ka tieši šī satikšanās un nodarbības cilvēkiem, kuri ikdienā nenodarbojas ar aušanu, būs nepieciešamais stimuls aizrauties ar šo nodarbi,” saka Baiba Mince, piebilstot, ka dalība pasākumā ir bez maksas. Visi laipni aicināti!
Akciju “Satiec savu meistaru 2022” organizē Latvijas nacionālais kultūras centrs.

OLGAS RAJECKAS JUBILEJAS KONCERTS "MANA SVĒTKU DIENA"
2022-04-08 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Dziedātāja Olga Rajecka savu nozīmīgo jubileju
svinēs ar vērienīgiem koncertiem visā Latvijā
2022.gada 7.janvārī nozīmīgu jubileju nosvinēja lieliskā latviešu dziedātāja un Triju Zvaigžņu
ordeņa kavaliere Olga Rajecka. Lai atzīmētu šo notikumu, māksliniece ieplānojusi
vairākus lielus koncertus, kuros viņa aicinās piedalīties māksliniekus, ar kuriem
krustojušies viņas radošie ceļi.
«Koncertos piedalīsies gan deju kolektīvi, kuros esmu dejojusi un joprojām dejoju, gan
mani draugi mūziķi, ar kuriem kopā esmu uzstājusies beidzamajos desmit gados, gan
komponisti, kuri man rakstījuši dziesmas. Daudzi mani draugi diemžēl jau muzicē uz
citām skatuvēm, taču svētki ir jāsvin. Ļoti priecājos, ka esmu nodzīvojusi līdz
2022.gadam, un tas ir tik lieliski, ka vēl varu drusku dziedāt un varu vēl uzdancot. Tāpēc
būšu ļoti priecīga par iespēju atkal uzstāties publikas priekšā,» saka dziedātāja, piebilstot
– katra koncerta viesu sastāvs atšķirsies.
Jubilejas koncettūri dziedātāja sāks 2.aprīlī atjaunotajā Lielvārdes kultūras nama zālē plkst. 15.00 un plkst. 19.00. «Šajos koncertos piedalīsies gan «Eolika», gan «Turaidas Roze», dziedātājs Uģis Roze un ģitārists Aivars Gudrais; dziedātāja Aija Andrejeva, Lielvārdes Violetais koris, deju kolektīvs «Madara», kā arī pavadošais sastāvs Jāņa Miltiņa vadībā. Ceru, ka mums pievienosies čellists Tomass Ančs, kurš ir atgriezies no mācībām ārzemēs.»
Koncertā, kas 8.aprīlī plkst. 19.00 notiks Valmieras Kultūras centrā, piedalīsies grupas «Vitamīns» (Olga ar šo grupu sāka sadarboties 1978.gadā) un «Bāze 7», kā arī mūziķi Aigars Krēsla, Raimonds Macats un Aigars Grāvers.

GRUPAS "PĒRKONS" LABĀKO DZIESMU KONCERTS
2022-04-02 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Grupas “Pērkons” labāko dziesmu koncerts pārcelts uz 2022. gada 2. aprīli plkst. 19.00. Visas iegādātās biļetes derīgas uz koncertu 2. aprīlī. Atvainojamies par sagādātajām neērtībām!
***
30. oktobrī plkst. 19.00 aicinām uz leģendārās grupas “Pērkons” labāko dziesmu koncertu Valmieras Kultūras centrā. “Pērkons” šogad svin 40! Pirms 40 gadiem Ieva Akuratere kādā pusnaktī nosapņoja, ka tolaik jaunizveidotā grupa jānodēvē par “Pērkonu”. Šā “Pērkona” zibeņi, dārdi un palaikam romantiskais lietutiņš trāpīja mērķī toreiz un trāpa arī tagad, nu grupa „Pērkons”, iespējams, ir vistitulētākā grupa Latvijā – divi Triju Zvaigžņu ordeņa virsnieki – Ieva Akuratere, saņēmusi arī Draudzīgā Aicinājuma medaļu un Juris Kulakovs, kurš ir arī Līvānu goda pilsonis, trīs Jūrmalas goda pilsoņi un visi – apbalvoti ar Barikāžu piemiņas medaļām.
Gaviļnieki saviem klausītājiem koncertā piedāvās dzirdēt savas radošās darbības laikā sakrātās un tautā iemīļotās dziesmas, to skaitā „Zaļā dziesma”, „Slidotava”, „Labu vakar”, „Dziesma par sapumpuroto zaru”, „Gandrīz tautasdziesma”, „Mana dienišķā dziesma” un daudzas citas.
Kamēr “Pērkons” būs spējīgs savienot daili ar spēku, tas turpinās dārdēt. “Pērkons” aizvien turpina nest nacionālo pašapziņu un aizvien skan kā no astoņdesmitajiem, kad roks turēja tautu pie cerības.
Informācija koncerta apmeklētājiem!
Apmeklējot pasākumu, jāuzrāda Covid-19 sertifikāts, kurš apliecina, ka apmeklētājs ir pabeidzis pilnu vakcinācijas kursu pret Covid-19 vai pārslimojis Covid-19 pēdējo 6 mēnešu laikā.
Sertifikātu iespējams lejuplādēt vietnē www.Covid19sertifikats.lv.
Apmeklējot pasākumu, jāuzrāda personu apliecinošs dokuments, personalizēta biļete un derīgs sertifikāts. Lūdzam uz pasākumu ierasties savlaicīgi!

"Savieši" ielūdz uz koncertu "Es tev dāvinu pavasari!"
2022-04-02 17:00 - 18:00 | Kocēnu kultūras nams, Alejas iela 3, Kocēni
Sestdien, 2. aprīlī, plkst. 17.00 Kocēnu Kultūras namā notiks koncerts “Es tev dāvinu pavasari!”. Koncertā piedalīsies vidējās paaudzes deju kolektīvs “Savieši” (Kocēni), vidējās paaudzes deju kolektīvs “Savieši” (Katlakalns) un koklētāja Zane Sniķere.
Lai kur arī mēs atrastos, pienācis pavasaris. Citāds pavasaris. Tautas deju kolektīvi “Savieši” kopā ar koklētāju Zani Sniķeri sagatavojuši sirsnīgu koncertprogrammu, ar dejām, mūziku, dziesmu un stāstu paužot savu vēstījumu par pavasari, mieru un mīlestību. Kā mīl spāņi, vācieši un latvieši? Vienādi vai atšķirīgi? To varēsi uzzināt, apmeklējot koncertu.
Koncerts ir bez ieejas maksas, taču aicinām atbalstīt Valmieras novadā izmitinātos patvēruma meklētājus no Ukrainas, pirms koncerta apmeklēšanas veicot ziedojumu:
Valmieras Attīstības aģentūra
Ziedojumu konts: [REDACTED]
Ziedojot lūdzam norādīt mērķi “Atbalsts Ukrainas bēgļiem”

KONCERTPROJEKTS "PĀRNOVADNIEKI"
2022-04-01 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Koncertprojekts “PārNovadnieki” dodas Latvijas ceļos!
Sagaidot 2015. gadu Latvijas televīzijas raidījumā “Reiz Rīgā 2015” (https://youtu.be/mbARAUhJwBI) uzstājās tobrīd jauns vokālais kvartets no četriem Latvijas novadiem – Artis Šimpermanis no Kurzemes, Māris Sloka no Zemgales, Andris Baltacis no Latgales un Harijs Joniškāns no Vidzemes. Šī uzstāšanās guva lielu atsaucību, un ikreiz, muzikantiem satiekoties, tika pārrunāts: “Vajadzētu atkārtot!”
Ir pagājuši septiņi “maģiskie” (domājot par Septiņiem brāļiem gulētājiem) gadi un kvartets gatavs doties Latvijas ceļos jaunā sastāvā! Zemgali pārstāvēs Māris Sloka no grupas “Klaidonis”, Kurzemi – Artis Šimpermanis no “Rumbas Kvarteta”, Latgali – Andris Baltacis no grupas “Baltie Lāči”, un “PārNovadniekiem” pievienojas jauna balss – Silvestrs Lorencs no grupas “Zelta Kniede”, kas pārstāvēs Vidzemi.
Akustiskajā koncertprojektā “PārNovadnieki” skanēs jau pazīstamas un klausītāju iemīļotas dziesmas no solistu repertuāra, kā arī vēl nedzirdētas melodijas četrās balsīs. Ar dziesmām, dzejas rindām un muzikantu stāstiem iesoļosim pavasarī!
Uz tikšanos koncertos visā Latvijā!
Rīkotājs: SIA “WE entertain”
Koncerta ilgums 1 h 30 min

IZRĀŽU APVIENĪBAS "PANNAS TEĀTRIS" IZRĀDE "GARĀŽA"
2022-03-28 19:00 - 20:40 | Valmieras Kultūras centra lielā zāle, Rīgas iela 10, Valmiera, Latvija
Jaunajā gadā “Pannas Teātris” skatītājiem piedāvā jaunu izrādi ar pazīstamo un iemīļoto aktieri Aināru Ančevski.
Ko jaunajā izrādē darīs ne mazāk pazīstamais aktieris Ivars Kļavinskis, kāpēc tās nosaukums ir “Garāža” un kāpēc komēdija ir nāvīga, skatītāji uzzinās, atnākot uz izrādi.
Izrādes radošajā sastāvā darbojas režisors Juris Rijnieks, scenogrāfs Ivars Noviks, bet autors Pannas Teātra skatītājiem jau zināms kā izrādes “Viņi melo labāk” dramaturgs un Spēlmaņu Nakts balvas par gada sasniegumu oriģināldramaturģijā ieguvējs – Artūrs Dīcis.
Kādi “instrumenti” tad glabājas autora Artūra Dīča “Garāžā”?
Negaidīti pavērsieni, izjokošana, humors, intrigas, šantāža, meli, atriebība, kaislība un mīlestība.
Ar visu šo instrumentu palīdzību Aināram un Ivaram nāksies uzkonstruēt savu īsto, vienīgo un pareizo sievieti, kaut arī tādēļ nāktos izjaukt kāda kāzas vai pat pārtraukt izrādi.
Izrādē ir skaidrs risinājums kā to izdarīt. Un dažreiz tam var palīdzēt īsts veču humors.
Jaunā izrāde būs skatāma daudzos Latvijas kultūras centros.
Biļetes pārdošanā Biļešu Paradīzes kasēs.
Izrāde vienā daļā bez starpbrīža.
Izrādes garums ~1h 40 min.
Izrāde nav paredzēta bērniem.

MARIJAS NAUMOVAS KONCERTS "MANS SAPNIS"
2022-03-26 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Dziedātāja Marija Naumova ielūdz Jūs uz koncertprogrammu “Mans sapnis”, kas aicinās pievienoties sapņaini muzikālam ceļojumam skaisto melodiju pasaulē. Skanēs dziesmas no dažādām mākslinieces koncertprogrammām – “Uz ilūziju tilta” un “Pa īstam” – orģināldziesmas, “Līdz gaišām asarām” – pasaules romanču stāsti, Francijas muzikālās pērles, kā arī Raimonda Paula mūzika, kas tiks veltīta Maestro 85 gadu jubilejai. Koncertā izskanēs daudziem zināmas, iemīļotas un arī pavisam nedzirdētas dziesmas.
Kopā ar Mariju uz skatuves muzicēs viņas draugi mūziķi:
Rolands Beļevičs – klavieres, akordeons
Inguss Feldmanis – ģitāra
Jegors Kovaikovs – ģitāra
Norberts Skraucis – kontrabass, bass ģitāra
Andris Buiķis – sitamie instrumenti
Līga Robežniece – pavadošais vokāls
Skaņu režisors – Uldis Bika
Gaidīsim Jūs Valmieras Kultūras centrā!

Komunistiskā genocīda upuru piemiņai veltīts atceres brīdis
2022-03-25 16:00 - 16:30 | Valmieras dzelzceļa stacija, Valmiera
Ir pagājuši 73 gadi, kopš 1949. gada 25. martā notika visplašākā Latvijas iedzīvotāju izsūtīšana uz Sibīriju un citiem attāliem Padomju Savienības reģioniem. No Valmieras apriņķa 1949. gada 25. martā tika deportēti 2033 iedzīvotāji. Pieminot traģiskos notikumus, 25. martā plkst. 16.00 Valmierā, pie dzelzceļa stacijas, norisināsies komunistiskā genocīda upuru piemiņai veltīts atceres brīdis. Klātesošos uzrunās Valmieras politiski represēto biedrības priekšsēdētāja Ārija Kārkliņa, Valmieras novada pašvaldības, kā arī Zemessardzes 22. kaujas nodrošinājuma bataljona pārstāvji. Atceres brīdi vadīs Liene un Alberts Rokpeļņi, kuriem muzikālajā sadaļā pievienosies arī viņu dēls Alberts Rokpelnis jaunākais.
Seniorus, kuriem nav personīgais transportlīdzeklis, nokļūšanai uz dzelzceļa staciju aicinām izmantot pilsētas sabiedrisko transportu. Pārvietošanās pilsētas sabiedriskajā transportā senioriem ir bez maksas. Ar sabiedriskā transporta kustības sarakstu elektroniski var iepazīties šeit: https://vtu-valmiera.lv/saraksts/

VALMIERAS PAGASTA AMATIERTEĀTRA “VALMIERMUIŽNIEKI” IZRĀDE “DZIMUMDIENAS RĪTĀ”
2022-03-20 12:00 - 14:00 | Valmieras pagasta kultūras nams, Vanagu iela 4, Vanagi, Valmieras pagasts
20. martā plkst. 12.00 Valmieras pagasta kultūras namā notiks amatierteātra “Valmiermuižnieki” iestudējuma “Dzimumdienas rītā” pirmizrāde. Režisore – Iveta Kļaviņa.
Izrāde – traģikomēdija vienā cēlienā – veidota pēc Andreja Upīša literārā darba motīviem. Lugas pamatā ir mūžam aktuālais stāsts par cilvēku, kas savā dzimšanas dienas rītā ir apņēmies sākt jaunu dzīvi un kļūt labāks. Izrādē stāstīts par savstarpējām cilvēciskajām attiecībām ģimenē, kā arī kungu un kalpu starpā.
Lomās:
Pūdera kungs – Andrejs Miķelsons
Pūdera kundze – Ināra Miķelsone
Kučieris Tenis – Aigars Puriņš
Teniene – Inga Stilve
Miķelis – Ilmārs Beroza
Miķeliene – Sarma Laicāne
Kalpone Grieta – Ineta Fimbauere
Kalpone Liene – Santa Puriņa
Miķelienes puika – Kristians Burba
Pirms izrādes klātesošie varēs noskatīties arī četrus viencēlienus amatierteātra “Valmiermuižnieki” izpildījumā.
Pasākuma apmeklējums bez maksas, uzrādot derīgu Covid-19 vakcinācijas vai pārslimošanas sertifikātu, kā arī personu apliecinošu dokumentu. Lūdzam ievērot spēkā esošos epidemioloģiskās drošības pasākumus!
Pasākumu organizē Valmieras pagasta kultūras nams.

"RIČIJS RŪ RĪKO KONCERTU"
2022-03-19 17:00 - 19:00 | Valmieras Kultūras centra lielā zāle, Rīgas iela 10, Valmiera, Latvija
Lācēns Ričijs Rū, Reiniku ģimene un viņu draugi dosies Latvijas tūrē ar koncertuzvedumu visai ģimenei – “Ričijs Rū rīko koncertu”, kas veidots pēc nesen iznākušās grāmatas motīviem.
Vasaras izskaņā, Reiniku ģimene mazos klausītājus, lasītājus un viņu vecākus Latvijā iepazīstināja ar jaunu varoni – lācēnu Ričiju Rū un viņa draugiem mežā.
“Ričijs Rū rīko koncertu” ir jauna, krāsaina un interaktīva dzejoļu un krāsojamā grāmata, kas papildināta ar 11 dziesmu un to instrumentālo pavadījumu albumu. Šis projekts ir īsts Reiniku ģimenes lolojums. Bērnu dzejoļu autore ir vecmamma Veronika Reinika, tos par dziesmām pārvērtis mūziķis Lauris Reiniks, bet visa projekta idejas autore ir Rūta Reinika-Preisa.
“Šķirstot senāk izdotos vecmāmiņas dzejoļu krājumus, man radās vēlme tiem piešķirt jaunu elpu. Iedzīvināt tos gan vizuālā, gan muzikālā formā, lai mazajam dēliņam Ričardam atstātu jauku ģimenes piemiņu un mums ikdienā būtu ko lasīt, klausīties un dziedāt. Es vēlējos radīt grāmatiņu ar ilustrācijām, kādas bija manā bērnībā – sirsnīgas, mīļas un ar saprotamiem tēliem. Māksliniece Guna Miķelsone brīnišķīgi šo sajūtu uztvēra un radīja visus tēlus. Šķiet, ka muzikāli arī uzķērām pareizo stīgu. Jau no pirmās dziesmas, ko Lauris man atsūtīja, Ričiņš nebeidza prasīt, lai uzlieku vēlreiz un vēlreiz. No sirds ticu, ka esam radījuši kaut ko tādu, kas būs noderīgs katrā ģimenē, kurā aug zinātkāri, radoši un mūziku mīloši bērni”, stāsta projekta idejas autore Rūta Reinika- Preisa, kura pati arī piedalījusies pāris dziesmu ierakstā kā soliste.
Grāmata “Ričijs Rū rīko koncertu” ir interaktīva – katra tās lappuse ir papildināta ar QR kodu, kuru noskenējot dzejolis “atdzīvojas”, ļaujot ielūkoties un noklausīties lācēna Ričija Rū piedzīvojumos, īpaši sagatavotās dzejoļu videoversijās kanālā YouTube. Grāmatā ir iekļautas arī krāsojamās lapas un kompaktdisks ar dziesmām un to pavadījumiem.
“Man tas bija liels un patīkams izaicinājums komponēt dziesmas tieši bērniem. Viņi ir visprasīgākā un godīgākā auditorija. Nekad agrāk to nebiju darījis. Man galvenais bija, lai patīk Rūtas puikam Ričardam. Viņš ir galvenais iemesls visam projektam. Un priecājos, ka viņam tiešām patīk un prasa, lai spēlē vēl un vēl. Ticu, ka arī visiem citiem Latvijas bērniem iepatiksies mūsu lācēns Ričijs Rū un viņa draugi, un drīz visi kopā varēsim dziedāt šīs dziesmas koncertos”, stāsta dziesmu komponists un izpildītājs Lauris Reiniks.
Grāmatas ilustrāciju autore ir Guna Miķelsone, bet grafisko dizainu veidoja Monta Arnolde. Albumā un koncertuzvedumā iekļauto dziesmu studijas producents ir Jānis Zvirgzdiņš.
Koncerts ilgs nepilnu stundu un ir piemērots arī vismazākajiem skatītājiem. Pēc koncerta būs iespējams iegādāties “Ričijs Rū” grāmatiņu ar mūzikas albumu.
Biļete ir jāiegādājas katram, neatkarīgi no vecuma!

GRUPAS "OTRA PUSE" KONCERTS. ĪPAŠAIS VIESIS - ANTRA STAFECKA
2022-03-18 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
18. martā plkst. 19.00 Valmieras Kultūras centrā notiks grupas “Otra Puse” koncerts. Koncerta īpašais viesis – dziedātāja Antra Stafecka.
Grupa “Otra Puse” šobrīd strādā pie jaunā albuma un ir noilgojusies pēc muzikālas tikšanās ar saviem klausītājiem. Koncertprogrammā Valmierā skanēs mazāk dzirdētas un pilnīgi jaunas dziesmas no gaidāmā albuma, kā arī grupas lielākie hiti.
“Otra Puse” šogad svinēs 30 gadu jubileju – tā dibināta 1992. gadā, līdz šim izdevusi piecus studijas albumus, no kuriem divi – “Nakts vai rīts” (2009) un “Uzzīmē mani” (2013), ir saņēmuši Latvijas gada mūzikas balvas kā labākais pop mūzikas albums. Dziesma “Nakts vai rīts” bija spēlētākais radio hits 2009. gadā, dziesma “Ave Pali” ir kļuvusi par vērtīgāko Muzikālās bankas dziesmu 2012. gadā, savukārt dziesma “Uzzīmē mani” 2014. gada Muzikālajā bankā ieņēma otro vietu.
Vairākas grupas dziesmas – “Pēc lietus”, “Vēstules”, “Savādā”, “Ieskaties”, “Rīga”, “Es Tev” – ir ieguvušas hita statusu un joprojām tiek regulāri atskaņotas dažādās Latvijas radio stacijās.
Biļetes cena: 12-15 EUR. Ar Valmieras kultūras karti 1 EUR atlaide. Biļetes var iegādāties “Biļešu paradīzē”.
Apmeklējot koncertu, jāuzrāda derīgs Covid-19 vakcinācijas vai pārslimošanas sertifikāts un personu apliecinošs dokuments. Koncerta apmeklētājus aicinām ievērot visus spēkā esošos epidemioloģiskās drošības pasākumus!

JAUNIEŠU KORA "SKAN" KONCERTS "MANS LAIKS"
2022-03-12 16:00 - 18:00 | Valmieras Kultūras centra lielā zāle, Rīgas iela 10, Valmiera, Latvija
12. martā plkst. 16.00 Jauniešu kora “Skan” koncerts “Mans laiks”. Valmieras Kultūras centrā. 5 EUR.

PASTALU IZGATAVOŠANAS MEISTARKLASE "KATRAM SAVAS PASTALIŅAS"
2022-03-12 11:00 - 13:00 | Kocēnu kultūras nams, Alejas iela 3, Kocēni
Sestdiena, 12.03. 11.00 Pastalu izgatavošanas meistarklase “Katram savas pastaliņas”
Dalības maksa 35 EUR. Pieteikšanās pa tālruni 22005508 (Ilona).

JĀŅA SKUTEĻA STAND-UP IZRĀDE "WORK IN PROGRESS"
2022-03-11 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
11. martā Valmieras Kultūras centrā ar stand-up izrādi “Work in progress” viesosies Jānis Skutelis.
Jānis Skutelis: “Atzīšos, man labpatika domāt, ka šis neskaidrais laiks ir uz brīdi. Tas tūliņ, tūliņ beigsies un viss būs pa vecam. Taču visas pazīmes liecina, ka droši var apgalvot tikai to, ka tagad ir tā, kā tagad ir, un tā, kā tikko vēl bija, vairs nav un nebūs pat ja ļoti, ļoti, ļoti gribas. Atzīšos, ka vēlējos sagaidīt īpašu brīdi – starp grieķu alfabēta jaunumiem, lokdauniem un ultimātiem, lai izsludinātu jauno Stand Up Comedy izrādi. Taču visas pazīmes liecina, ka nespīd, un jādomā, ka visi brīži ir īpaši (īpaši jau tie īpašie). Tāpēc, dāmas un kungi, izsludinu savu jauno stāvizrādi ar nosaukumu “Work in progress” tagad!
Atzīšos, ka neesmu īpaši lepns ar nosaukumu, bet lepnība esot grēks, un šis apzīmējums (darbs procesā) man šobrīd šķiet atbilstošs un pamatots.
Tiekamies!”
PS. Izrāde latviešu valodā.
Biļetes var iegādāties “Biļešu paradīzē”.

PĀRCELTS! KONCERTPROGRAMMA "SAPŅOJUMS". EVIJA MARTINSONE, AGNESE EGLIŅA, GUNTIS KUZMA, ORESTS SILABRIEDIS
2022-03-10 19:00 - 21:00 | Kocēnu kultūras nams, Alejas iela 3, Kocēni
Uzmanību! Mūziķa slimības dēļ koncerts tiek pārcelts. Jauno koncerta norises datumu izziņosim tuvākajā laikā. Atvainojamies par sagādātajām neērtībām! Jautājumu gadījumā aicinām sazināties ar Valmieras Kultūras centra kasi pa tālruni 64207207.
10. martā plkst. 19.00 aicinām uz koncertprogrammu “Sapņojums” Kocēnu Kultūras namā!
Koncertā piedalīsies:
Evija Martinsone, soprāns
Guntis Kuzma, klarnete
Agnese Egliņa, klavieres
Orests Silabriedis, stāstnieks
Par koncertprogrammu:
Latvijas Nacionālās operas soliste Evija Martinsone kopā ar uzticamajiem domubiedriem – klarnetistu Gunti Kuzmu un pianisti Agnesi Egliņu – aicina ieklausīties romantisma caurstrāvotā kamermūzikā… Viņu koncertprogramma “Sapņojums” tapusi, iedvesmojoties no Roberta Šūmaņa mākslas. Līdzās talantīgā vācieša brīnišķīgajiem Fantāzijskaņdarbiem un solodziesmām tajā skanēs arī viņa drauga Johannesa Brāmsa vokālā lirika, kā arī latviešu klasiķu tēlainie opusi, tostarp Jāzepa Mediņa “Sapņojums” un Emīla Dārziņa sirdi sildošās solodziesmas un aizkustinošais “Melanholiskais valsis”…
Īpaša vieta koncertprogrammā būs atvēlēta arī mazāk zināmā Latvijas vācbaltieša Nikolaja fon Vilma klavierminiatūrām, kurās atspoguļojas 19. gadsimta nogales atmosfēra. Programmu papildinās arīdzan mūslaiku romantiķes Mārītes Dombrovkas mūzika, kā arī allaž aizraujošie Oresta Silabrieža stāsti par romantisma laikmetu.
Programmā:
Roberts Šūmanis, Johanness Brāmss, Jāzeps Mediņš, Emīls Dārziņš, Mārīte Dombrovska, Nikolajs fon Vilms u.c.
Koncerts notiks pie galdiņiem. Koncertu organizē Kocēnu Kultūras nams sadarbībā ar VSIA “Latvijas Koncerti”.
Biļetes cena 5 EUR. Biļetes var iegādāties “Biļešu Paradīzē” vai Kocēnu Kultūras namā, tālrunis saziņai: 22005508 (Ilona Migla).

VALMIERAS NOVADA MŪZIĶU UN KORU KONCERTS UKRAINAS ATBALSTAM "DZIESMA MANI STIPRU DARA!"
2022-03-09 19:00 - 21:00 | Laukums pie Valmieras Kultūras centra, Rīgas iela 10, Valmiera, Latvija
Mūzika ir dvēseles valoda – veids, kā varam uzrunāt, iedrošināt, vienot, paust atbalstu un vienlaikus – izteikt protestu pret Ukrainā notiekošo karu un Krievijas agresiju. Trešdien, 9. martā, plkst. 19.00 laukumā pie Valmieras Kultūras centra notiks Valmieras novada mūziķu un koru koncerts Ukrainas atbalstam “Dziesma mani stipru dara!”.
Koncertā dziesmas par brīvību, gara spēku un vienotību izpildīs grupa “Age of Stones”, dziedātāji un mūziķi Katrīna Gupalo, Elīna Krastiņa, Ainis Zavackis, Māris Radziņš, Renārs Veļičko, Zane un Māris Rozenfeldi, Sabīne Petruseviča, Nora Urbāne, Mārtiņš Pūcītis, saksofonu ansamblis “Valmieras meitenes”, vokālais ansamblis “Imera”, sieviešu vokālais ansamblis “Melo’dia”, Valmieras novada kopkoris – jauktie, sieviešu un vīru kori diriģenta Mārtiņa Klišāna vadībā, kā arī apvienotais pūtēju orķestris Gvido Brenčeva vadībā. Koncertu vadīs Valmieras teātra aktieris Krišjānis Salmiņš.
Pasākums ir brīvprātīgs Valmieras novada mūziķu, koru un pūtēju orķestru, kā arī organizatoru radošās un tehniskās komandas atbalsts Ukrainai. Mēs katrs varam un spējam palīdzēt ar to, ko vislabāk protam – dziedāt, organizēt, uzbūvēt, gaismot un apskaņot… Palīdzēsim ar savu darbu un talantu! Lai arī individuāli tas var šķist mazs, tomēr kopā – ļoti nozīmīgs atbalsts Ukrainas cilvēkiem. Esam vienoti, esam plecu pie pleca!
Tiekamies 9. martā plkst. 19.00 pie Valmieras Kultūras centra!
Koncerta laikā lūdzam ievērot valstī noteiktos epidemioloģiskās drošības pasākumus!
Aicinām būt kopā ar Ukrainu un palīdzēt patvēruma meklētājiem no Ukrainas:
– ziedojumu skaidras naudas veidā atbalstam patvēruma meklētājiem no Ukrainas koncerta “Dziesma mani stipru dara!” laikā varēs ievietot ziedojumu stendā. Pirms un pēc koncerta ziedojumu stends izvietots Valmieras novada pašvaldības ēkā Lāčplēša ielā 2, Valmierā, 1. stāvā.
– ziedojumu konts, kurā var ziedot naudu, lai bēgļi no Ukrainas, kuri ieradušies Valmieras novadā, varētu iegādāties lietas, ko nav iespējams saņemt ziedojumu veidā: [REDACTED]. Saņēmējs: Valmieras Attīstības aģentūra. Ziedojot lūdzam norādīt mērķi “Atbalsts Ukrainas bēgļiem”.
– praktisku atbalstu patvēruma meklētājiem no Ukrainas, kuri jau ir ieradušies vai tuvākajā laikā plāno ierasties Valmieras novadā, aicinām sniegt, ziedojot viņiem nepieciešamās lietas:
* apģērbu un apavus bērniem, sievietēm, senioriem – gan lietošanai telpās, gan ārā. Virsdrēbes atbilstošas pašreizējai sezonai (ziemas, pavasara);
* higiēnas preces, sadzīves ķīmiju – šampūnus, dušas želejas, ziepes, veļas mazgāšanas līdzekļus, zobu pastas, zobu birstes, tualetes papīru, kā arī frotē dvieļus un citas noderīgas lietas.
Mantu sagādes vieta ir Valmieras novada iedzīvotājiem tuvākais kultūras nams, iepriekš pa tālruni sazinoties ar tā vadītāju.
Atbalstu Ukrainai var sniegt arī ziedot.lv platformā, kā arī zvanot pa labdarības tālruni 90006086. Maksa par zvanu 1,42 EUR.

GRUPAS "CARNIVAL YOUTH" KONCERTPROGRAMMA "NAIVAIS KU-KŪ"
2022-03-05 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Grupas “Carnival Youth” koncerts PĀRCELTS uz 2022. gada 5. martu plkst. 19.00. Visas iegādātās biļetes ir derīgas uz koncertu 5. martā. Atvainojamies par sagādātajām neērtībām!
***
23. oktobrī plkst. 19.00 Valmieras Kultūras centrā ar latviešu kino dziesmu koncertprogrammu “Naivais ku-kū” viesosies grupa “Carnival Youth”.
Koncertprogrammā “Naivais ku-kū” skanēs dziesmas no iemīļotām latviešu filmām jaunās, pašu veidotās aranžijās.
Koncerta programmu veidos gan par klasiku kļuvušo, gan jaunāko filmu spilgtākās skaņu celiņu pērles – no Imanta Kalniņa šedevriem un Raimonda Paula nemirstīgajām himnām līdz mūsdienu mūziķu darbiem. “Naivā ku-kū” centrā būs latviešu kino kanons, piemēram, “Četri balti krekli”, “Klāvs – Mārtiņa dēls”, Dāvana vientuļai sievietei”, “Ceplis”, “Emīla nedarbi”, “Sprīdītis” u.c.
“Visiem labi zināmās dziesmas ir īsts tilts starp dažādiem laika posmiem un paaudzēm – tajās ir kaut kas ļoti ģimenisks, latvisks, mūs visus vienojošs,” stāsta grupas “Carnival Youth” dalībnieki.
Biļetes cena: EUR 12-15. Ar Valmieras kultūras karti EUR 1,- atlaide no biļetes cenas.

Koncerts vakars
2021-11-27 08:00 - 17:00

Lielkoncerts nr 2
2021-11-26 08:00 - 17:00
Lorem ipsum dolor sit amet, consectetur adipiscing elit. Nullam lobortis laoreet dui nec aliquam. Aliquam tempor quam massa, in malesuada mi mattis quis. Cras quis mauris efficitur, rutrum leo eu, consequat erat. Integer hendrerit pretium purus. Aliquam orci sem, condimentum eget massa a, sodales porttitor orci. Praesent commodo massa nec ultrices viverra. Fusce ullamcorper massa felis, nec blandit nisl tempor vitae. Nulla eleifend ante vel justo feugiat egestas. Ut pulvinar, magna quis sagittis blandit, risus augue scelerisque est, sed malesuada mauris felis eu ipsum. Phasellus laoreet tincidunt rhoncus. Pellentesque ut nisl sed est pretium imperdiet.
Curabitur finibus eros risus, in iaculis elit tempor vitae. Fusce eleifend volutpat neque nec tempus. Suspendisse potenti. Nullam faucibus ultricies iaculis. Proin eget fermentum mi, id scelerisque lectus. Nullam ac mattis purus, in viverra tortor. Ut vel mauris nec lectus cursus hendrerit. Cras dictum tellus non lacus ullamcorper commodo. Duis erat purus, aliquam non auctor ac, ornare sed libero.
Mauris tristique ante ac nunc commodo venenatis. Praesent gravida blandit tellus, vel vulputate lorem blandit ut. Mauris sit amet lacinia massa. Praesent volutpat nec elit at dignissim. Donec sollicitudin orci a facilisis placerat. Donec dictum quis quam non tempus. Nullam dictum massa eu mattis dapibus. Proin id facilisis nisi, sed sollicitudin nisl. Pellentesque fringilla non metus ac convallis. Maecenas id mattis metus, ultricies gravida lacus. Donec nec justo ut nunc dignissim accumsan vel sit amet massa. In a leo mollis, convallis dui sit amet, tincidunt felis. Donec tempus congue lectus a elementum. Sed mollis tellus id pharetra pellentesque.

Pasākums nr.1
2021-11-25 08:00 - 17:00

Lielkoncerts
2021-11-11 08:00 - 17:00
dddd

Pasākums koncerts
2021-11-09 08:00 - 17:00
asdasdasd
